Acțiune introdusă la 24 ianuarie 2020 – Di Bernardo/Comisia
(Cauza T-41/20)
Limba de procedură: franceza
Părțile
Reclamant: Danilo Di Bernardo (Bruxelles, Belgia) (reprezentanți: S. Orlandi și T. Martin, avocați)
Pârâtă: Comisia Europeană
Concluziile
Reclamantul solicită Tribunalului:
anularea deciziei din 13 martie 2019 luată în executarea Hotărârii din 29 noiembrie 2018 în cauza T-811/16;
obligarea Comisiei la plata către reclamant, pentru repararea prejudiciului material cauzat reclamantului, a unei sume de 50 000 de euro, precum și a unei sume de 7 000 de euro, sub rezerva unei majorări pe parcursul procesului, pentru repararea prejudiciului moral cauzat acestuia;
obligarea Comisiei la plata cheltuielilor de judecată.
Motivele și principalele argumente
În susținerea acțiunii, reclamantul invocă două motive.
Primul motiv, întemeiat pe nerespectarea anunțului de concurs de către juriu în măsura în care criteriile de admitere pe care acesta le-a reținut restrâng ilegal domeniul de aplicare al anunțului respectiv. În această privință, reclamantul susține că, prin adoptarea unor criterii de admitere care au drept efect să excludă luarea în considerare a unei experiențe comparabile cu cea a reclamantului, experiență totuși compatibilă cu cerințele prevăzute în anunțul de concurs, juriul nu a respectat anunțul de concurs.
Al doilea motiv, întemeiat pe erori vădite de apreciere care ar vicia decizia atacată și care ar viza aspectul dacă experiența profesională a reclamantului are legătură cu natura funcțiilor descrise în anunțul de concurs.
____________